  Майя Бывальцева Сӧсыр нылпиослы реабилитаци центр Ижкарын вуоз 2017-тӥ арын. 26-тӥ оштолэзе Удмуртиысь Кун Кенешлэн сессияз со сярысь ивортӥз элькун кивалтэтлэн тӧроез Виктор Савельев. «Лэсьтӥськон уг дугдылы. 200 миллион манет висъяз ни Михаил Гуцериев, эшшо 100 миллион манет сётоз таяз арын», — вераз кивалтэтлэн тӧроез. Ужъёсты быдэстыны вуоно арын 170 миллион манет кулэ луоз на. Улосвыл федерал юрттэтлы оске. Та ужпумъя Виктор Савельев но Удмуртилэн тӧроез Александр Соловьёв Россиысь ужъя но мерылко юрттэт сётонъя министрен Максим Топилинэн пумиськыны чаклало. Тодэ вайытом, Ленин урамын 2 номеро школа-интернатлэн интыяз пуктӥськись реабилитаци центрлы кутскон сётэмын вал 2014-тӥ арын 30-тӥ инвожое. Лэсьтӥськонлы юрттэт сётэ «РуссНефтьлэн» кивалтӥсез Михаил Гуцериев. Центрын огдыре 135 адями улоз. Реабилитацилы кулэяськись пиналъёс араз куинь пол курсъёс ортчыны быгатозы. Чакланъёсъя, выль юрт 5 сюрс 700 квадрат метр быдӟа луоз. Реабилитаци центрлэн огъетаз пырозы шуныт переходэн герӟам кык юртъёс, шудон но спорт площадкаос, машинаосты пуктон инты. Сӧсыр пиналъёс понна чакламын луозы: вуэн эмъян кабинаос, бассейн, компьютер класс, лабораториос, крезьгуръя но эктонъя залъёс, спортзал, физиотерапияя но пинь эмъян кабинетъёс, 85 интылы сиськонни. Тегъёс: Тазалык Ижкар ВикторСавельев мувй нылпиос Удмуртия сӧсыръёс Мерлык  